**015 05 URED PREDSJEDNIKA REPUBLIKE HRVATSKE**

**OBRAZLOŽENJE OPĆEG DIJELA POLUGODIŠNJEG IZVJEŠTAJA O IZVRŠENJU FINANCIJSKOG PLANA**

***Obrazloženje ostvarenja prihoda i rashoda, primitaka i izdataka u izvještajnom razdoblju***

**PRIHODI I PRIMICI**

Ured predsjednika Republike Hrvatske ostvaruje prihode:

- u okviru skupine 66 Prihodi od prodaje proizvoda i robe te pruženih usluga i prihoda od donacija te izvora financiranja 31 Vlastiti prihodi. Prihodi od prodaje proizvoda i robe te pruženih usluga i prihoda od donacija u prvom polugodištu 2024. godine ostvareni su u iznosu 29.087,88 eura.

- u okviru skupine 67 Prihodi iz proračuna te izvora financiranja 11 Opći prihodi i primici.

Prihodi iz proračuna u prvom polugodištu 2024. godine ostvareni su u iznosu 2.773.162,20 eura.

**RASHODI I IZDACI**

Za djelovanje Ureda predsjednika Republike Hrvatske rashodi su planirani kroz aktivnosti A504000 Administracija i upravljanje i kapitalni projekt K504004 Informatizacija.

Ukupni rashodi u prvom polugodištu 2024. godine izvršeni su u iznosu 2.800.326,34 eura, što je 41,07% ukupno planiranih financijskih sredstava za 2024. godinu. U odnosu na isto razdoblje prethodne godine ukupni rashodi veći su za 19,65%.

**Rashodi poslovanja**

Rashodi poslovanja u prvom polugodištu 2024. godine izvršeni su u iznosu 2.763.310,95 eura, što je 42,15% planiranih financijskih sredstava za 2024. godinu u okviru rashoda poslovanja. U odnosu na isto razdoblje prethodne godine rashodi poslovanja veći su za 22,46%.

U strukturi rashoda poslovanja najveći udio čine rashodi za zaposlene i materijalni rashodi.

***Rashodi za zaposlene***

Rashodi za zaposlene u prvom polugodištu 2024. godine izvršeni su u iznosu 1.941.846,04 eura što je 47,33% planiranih financijskih sredstava za zaposlene. U odnosu na isto razdoblje prethodne godine, rashodi za zaposlene veći su za 28,34%. Spomenuto povećanje posljedica je Odluke o nazivima radnih mjesta, uvjetima za raspored, koeficijentima za obračun plaće i platnim razredima za obračun plaće državnih službenika i namještenika u Uredu predsjednika Republike Hrvatske te prekovremenog rada uslijed povećanja obujma posla koji se nije mogao obaviti unutar redovnog radnog vremena.

***Materijalni rashodi***

Materijalni rashodi u prvom polugodištu 2024. godine izvršeni su u iznosu od 821.313,77 eura što je 34,61% planiranih financijskih sredstava za 2024. godinu u okviru materijalnih rashoda.

U okviru ove skupine rashoda sredstva su utrošena na:

službena putovanja, naknade za prijevoz za djelatnike za dolazak na posao i odlazak s posla, stručne seminare djelatnika Ureda, uredske potrepštine, materijal i sirovine, nabavu inventara za ugostiteljstvo te drugog inventara za Ured, nabavu radne odjeće za ugostiteljstvo i jedinicu tehničkog održavanja, intelektualne usluge, najam opreme i automobila, režijske, telekomunikacijske i komunalne usluge, nabavu tiskovina, reprezentaciju, protokolarne poklone, održavanje objekta i opreme, usluge tiskanja.

U odnosu na isto razdoblje prethodne godine materijalni rashodi veći su za 10,51%.

***Financijski rashodi***

Financijski rashodi u prvom polugodištu 2024. godine izvršeni su u iznosu od 151,14 eura.

**Rashodi za nabavu nefinancijske imovine**

Rashodi za nabavu nefinancijske imovine u prvom polugodištu 2024. godine izvršeni su u iznosu 37.015,39 eura odnosno 14,15% planiranih financijskih sredstava za 2024. godinu u okviru navedenih rashoda. Sredstva su utrošena za nabavu uredske i komunikacijske opreme, klima uređaja, opreme za sustav kontrole pristupa, ugostiteljske opreme te foto i računalne opreme.

***Obrazloženje ostvarenog prijenosa sredstava iz prethodne godine i prijenosa sredstava u sljedeću godinu/razdoblje***

U okviru izvora financiranja 31 Vlastiti prihodi Ured predsjednika Republike Hrvatske svake godine prenosi sredstva koja se odnose na internu službu ugostiteljstva za potrebe Ureda.